Heilbrigðisstofnun Vestfjarða hefur í samvinnu við Slökkvilið Ísafjarðarbæjar beðið Sjúkraflutningaskóla Íslands um að halda tvö námskeið fyrir vettvangsliða í vor . Haldin verða námskeið á Ísafirði 24. – 26. apríl og á Patreksfirði helgina 1. - 3. maí . Vettvangsliðar er samheiti yfir fyrstuhjálparliða sem nýttir eru í auknum mæli til þess að stytta tímann þar til fyrsta viðbragð berst og brúa bilið milli skyndihjálpar og sérhæfðra sjúkraflutninga . Þannig geta þorp sem eru langt frá sjúkrahúsi eða eiga á hættu að lokast af í ófærð sinnt brýnustu heilsufarsvandamálum sem upp geta komið . Námið er 40 stunda og skiptist í tvennt . Fyrri hlutinn er fjarnám sem hægt er að taka á sínum hraða en seinni hlutinn staðlota sem nær yfir heila helgi . Heilbrigðisstofnunin greiðir námskeiðsgjöld en ekki er greitt fyrir að sitja námskeiðið . Vettvangsliðar eru sjálfboðaliðar . Fólki á öllum aldri sem treystir sér er velkomið að sækja um . Við gerum kröfu um að umsækjendur séu búsettir á Flateyri , Suðureyri , Súðavík , Bolungarvík , Þingeyri , Tálknafirði , Bíldudal eða Hnífsdal . Takmarkaður fjöldi plássa er í boði að sinni , og forgangsraðað þannig að umsækjendur dreifist vel og að þau þorp sem oftast lokast vegna ófærðar fái pláss . „ Það er ýmislegt sem við lærum af atburðum síðustu vikna og mánaða . Meðal þess er áminningin um þörfina fyrir að grunnbúnaður sé í öllum þorpum og að til staðar sé fólk með grunnþjálfun í að takast á við bráðatilfelli , “ segir Gylfi Ólafsson forstjóri Heilbrigðisstofnunar Vestfjarða . Elva Dögg Jóhannesdóttir augnlæknir stefnir að því að koma á tveggja mánaða fresti í þrjá til fjóra daga í senn á Hvest Ísafirði . Nánari dagsetningar verða auglýstar fyrir hvert skipti , þegar nær dregur komu hennar . Hún tekur ekki börn undir 6 ára aldri og börn á aldrinum 6 - 18 ára þurfa tilvísun til þess að geta fengið niðurgreitt frá Sjúkratryggingum Íslands . Fullorðnir þurfa ekki tilvísun . Ekki er haldið utan um biðlista . Næsta koma er 27. - 29. janúar 2020 . Tímapantanir fara fram í síma 450-4500 Hildur Elísabet Pétursdóttir hefur verið ráðin framkvæmdastjóri hjúkrunar frá 1. janúar 2020 . Hún tekur við af Herði Högnasyni . Stöðunefnd um framkvæmdastjóra hjúkrunar taldi hana hæfasta fjögurra umsækjenda um stöðuna sem auglýst var í haust . Hildur hefur starfað hjá stofnuninni í 22 ár , þar af síðustu ár sem farsæll deildarstjóri hjúkrunarheimilanna Eyrar á Ísafirði og Bergs í Bolungarvík . Í kjölfarið ákvað framkvæmdastjórn að breyta skipuriti stofnunarinnar þannig að hjúkrunarheimilið Tjörn á Þingeyri tilheyrir nú sömu deild og Berg og Eyri . Deildarstjóri á Tjörn verður þá aðstoðardeildarstjóri , og stöður verkefnastjóra á Bergi og Eyri breytast í stöður aðstoðardeildarstjóra . Ný staða deildarstjóra sameinaðrar deildar var auglýst í kjölfarið . Hjúkrunarrýmin eru þar með 46 ; 30 á Eyri , 10 að Bergi og 6 á Tjörn . Það var 1. september 1981 sem Hörður Högnason , þá 29 ára hjúkrunarfræðingur , kom í fast starf hjá Fjórðungssjúkrahúsinu á Ísafirði , sem þá var rekið í gamla sjúkrahúsinu . Þá hafði hann verið nokkrum sinnum afleysingamaður meðfram skóla en ákvað að ráða sig til skamms tíma . Eins og oft vill verða ílentist hann og tók síðar hann við af móður sinni sem framkvæmdastjóri hjúkrunar í stofnun sem haft hefur a.m.k. fimm kennitölur . Hann hefur starfað fyrir stofnunina óslitið síðan , ef frá eru taldir nokkrir mánuðir þar sem hann var við sjálfboðaliðastörf á stríðsskurðspítala í Tælandi árið 1983 . Prófskírteinið , sem undirritað var af skólastjóra hjúkrunarskólans 13. september 1979 , bar þess merki að þá var óalgengt að karlar sinntu hjúkrun ; þar er misritað að hún hafi stundað verklegt nám á ýmsum stöðum og hlotið fyrir það prýðilega einkunn . Hörður hefur alltaf haft í nógu að snúast . Meðfram störfum sem framkvæmdastjóri hjúkrunar — sem í gegnum tíðina hefur innifalið mörg hlutverk sem nú falla til dæmis á innkaupastjóra , launafulltrúa og deildarstjóra — hefur hann verið svæfingarhjúkrunarfræðingur stofnunarinnar . Sem slíkur hefur hann verið meira og minna á bakvakt alla sína starfstíð . Alltaf var Hörður með skrúfvél á skrifborðinu sínu því að mörgu er að hyggja á stórri stofnun . Þá hefur hann verið virkur í félagslífi , sjálfboðaliðastörfum og bæjarmálum . Nýjungagirni hefur alltaf verið rík í Herði , og hann hefur verið duglegur að sækja sér endurmenntun , bæði í störfum sínum fyrir stofnunina og sem sjálfboðaliði Rauða krossins . Meðal skírteina í þykkri ferilskrá hefur fyrirsögnina „ Hjúkrunarstjórnun á tímum niðurskurðar “ fyrir námskeið sem hann sat árið 1995 . Ljóst er að það námskeið hefur komið í góðar þarfir fyrir það sem eftir kom . Hörður var kvaddur við athöfn 4. desember og lauk formlega störfum um áramótin . Í ræðu sinni sagði Gylfi Ólafsson forstjóri að Hörður væri vinamargur , jákvæður , ljúfur , góður og maður sátta . Honum væri mjög annt um stofnunina , starfsfólk hennar og skjólstæðinga . Alla tíð hefði verið litið upp til hans , auðvelt væri að leita til hans og samstarfsfólk sammála um að hann væri góður kennari . Í gegnum áföll og hræringar innan og utan stofnunar var Hörður stólpi sem hægt var að treysta á . Hörður sagði í kveðjuræðu sinni að tíminn hafi liðið hratt og að vinnan hafi verið skemmtileg , krefjandi og gefandi ; vinnustaðurinn góður og samstarfsfólkið afbragðsgott . Hann sagði að framtíð stofnunarinnar væri björt , og óskaði eftirmönnum sínum góðs gengis ; Hildur Elísabet Pétursdóttir tók við af Herði sem framkvæmdastjóri hjúkrunar og Sara Guðmundsdóttir sem svæfingarhjúkrunarfræðingur . Zontaklúbburin Fjörgyn kom færandi hendi þ. 17. desember s.l. og afhenti Úlfssjóði að gjöf 500.000 krónur , sem eiga að fara í fjármögnun á tæki eða búnaði fyrir Fæðingadeild HVEST á Ísafirði . Stofnunin reiðir sig að miklu leiti á gjafir sem þessa til tækjakaupa og munar því mikið um þennan rausnarskap Zonta kvenna , sem við þökkum kærlega fyrir .